Ümumdünya hörümçək toru
Ümumdünya hörümçək toru və ya Ümumdünya Şəbəkəsi (ing. World Wide Web, qısaca: WWW və ya veb) — internet üzərindən məlumat mübadiləsini təmin edən informasiya sistemi. Bu, İT mütəxəssisləri və həvəskarlarından başqa istifadəçilərə də müraciət etməsi üçün nəzərdə tutulmuşdur. Ümumdünya hörümçək toru sənədlərə və digər veb-resurslara "Hypertext Transfer Protocol" (HTTP) xüsusi qaydalarına uyğun olaraq internet üzərindən daxil olmaq imkanı verir. Sənədlər və endirilə bilən media veb-serverlər vasitəsilə şəbəkəyə təqdim edilir və onları veb-brauzerlər kimi proqramlar vasitəsilə əldə etmək mümkündür. Ümumdünya internetdəki serverlər və resurslar vahid resurs lokatorları (URL) adlanan simvol sətirləri vasitəsilə müəyyən edilir və yerləşdirilir. Orijinal və hələ də çox yayılmış sənəd növü "Hypertext Markup Language" (HTML) ilə formatlanmış veb-səhifədir. Bu işarələmə dili sadə mətni, şəkilləri, quraşdırılmış video və audio məzmunu, mürəkkəb istifadəçi qarşılıqlı əlaqəsini həyata keçirən skriptləri (qısa proqramları) dəstəkləyir. HTML dili həmçinin digər veb resurslarına dərhal çıxışı təmin edən hiperlinkləri (yerləşdirilmiş URL-lər) dəstəkləyir. Veb naviqasiyası və ya veb-sörfinq bir çox veb-saytlarda bu cür hiperlinkləri izləmək üçün istifadə olunan ümumi təcrübədir. Veb proqramlar proqram təminatı kimi fəaliyyət göstərən veb-səhifələrdir. İnternetdəki məlumatlar "Hypertext Markup Language" (HTTP) vasitəsilə internet üzərindən ötürülür. Ümumi mövzu və adətən ümumi domen adı olan çoxsaylı veb resursları veb-saytı təşkil edir. Tək bir veb-server birdən çox veb-sayt təmin edə bilər. Odur ki, bəzi veb-saytlar, xüsusən də ən populyar olanlar bir neçə server tərəfindən təmin olunurlar. Veb-sayt məzmunu saysız-hesabsız şirkətlər, təşkilatlar, dövlət qurumları və fərdi istifadəçilər tərəfindən təmin edilir. Onlar çoxlu sayda təhsil, əyləncə, kommersiya və hökumət məlumatlarından ibarətdir. Ümumdünya hörümçək toru dünyada dominant informasiya sistemləri platformasına çevrilmişdir. Bu, bütün dünyada milyardlarla insanın İnternetlə əlaqə qurmaq üçün istifadə etdiyi əsas vasitədir. Veb 1989-cu ildə CERN-də Tim Berners-Li tərəfindən ortaya atılmış və 1991-ci ildə ictimaiyyətə açılmışdır. O, "universal əlaqəli informasiya sistemi" kimi yaradılmışdır. Bu gün də özünün rəhbəri olduğu W3C (World Wide Web Consortium) tərəfindən idarə edilir. WWW, 1994-cü ildən bəri sürətlə böyüməkdə, istifadə edənləri çoxalmaqdadır.